Virallinen lehti nro C 289 , 11/10/1999 s. 0005



KIRJALLINEN KYSYMYS E-2579/98 esittäjä(t): Angela Sierra González (GUE/NGL) komissiolle (1. syyskuuta 1998) Aihe: Pelagisia lajeja kalastavan laivaston vaikutus Afrikan rannikon kalakantoihin Monet ryhmät, niin pienimuotoista kalastusta harjoittavat ammattiryhmät kuin luonnonsuojeluryhmätkin, ovat valittaneet seurauksista, joita pelagisia lajeja kalastavan yhteisön laivaston menetelmillä ja pyynnin intensiteetillä on kalakantojen tasapainoon Afrikan luoteisrannikolla (erityisesti Länsi-Saharan ja Mauritanian rannikoilla). Näiden lähteiden mukaan vaarana saattaa olla joidenkin kalastusapajien liikakalastus, mikä keskipitkällä tähtäyksellä vaarantaa kalastustoiminnan kestävyyden ja jatkuvuuden alueella. Onko komissio tietoinen tästä? Katsooko komissio, että tällaisten menetelmien jatkaminen on sopusoinnussa alueen kalavarojen säilyttämisen kanssa? Onko mitenkään arvioitu, mikä on kyseisten laivastojen vaikutus pienimuotoista kalastusta harjoittaviin pieniin laivastoihin? Komission jäsenen Emma Boninonkomission puolesta antama vastaus (9. marraskuuta 1998) Komissio on tietoinen erinäisistä ilmoituksista, jotka koskevat Afrikan länsirannikon vesillä harjoitettavaa pelagisten lajien kalastustoimintaa. Yhteisön alusten kalastussopimuksiin perustuvassa kalastuksessa alueella on noudatettu kalastussopimuksen ehtoja sekä kyseisten rannikkovaltioiden tarkastusviranomaisten antamien lausuntojen että aluksissa saalista yhteisön satamiin tuotaessa tehtyjen tarkastusten mukaan. Koska pelagisten lajien pyynti kyseisten sopimusten mukaan on tarjonnut yhteisön laivastolle uusia kalastusmahdollisuuksia, komissio on tehnyt asiasta useita aloitteita. Komissio on pyytänyt kyseisten jäsenvaltioiden viranomaisia valvomaan Afrikan länsirannikon vesillä pelagisia lajeja kalastavien alustensa antamia ilmoituksia saaliin määrästä. Komissio on myös pyytänyt jäsenvaltioita tarkastamaan nämä alukset niiden saapuessa saaliineen yhteisön satamiin. Lisäksi komissio on ehdottanut Mauritanian viranomaisille, että ne varmistaisivat kansallisten tieteellisten tarkkailijoiden läsnäolon myös yhteisön laivaston tämän laivueen tarkastuksissa, jotta kyseisestä kalastustoiminnasta saataisiin perusteellista tietoa. Toiminnan mahdollisista vaikutuksista alueella harjoitettavaan pienimuotoiseen kalastukseen komissio haluaa huomauttaa, että kyseisiä yhteisön kalastusaluksia sitovat rajoitukset, joissa niitä nimenomaan kielletään kalastamasta lähempänä kuin 12 merimailin päässä rannikosta. Lisäksi yhteisön laivastoa sitovat erittäin ankarat sivusaalisrajoitukset, joiden mukaan pääjalkaisia ja äyriäisiä ei saa joutua pyydykseen lainkaan, ja merenpohjan eliöstön osuus saaliista saa olla enintään 3 %. Komissio katsoo, että (muun muassa) yhteisön laivaston kalastussopimusten mukaisen toiminnan ja yhteistyökumppaniemme sisäisen kalastustoiminnan on oltava täysin sopusoinnussa kalastusalueiden tasapainoon ja kalakantojen pitkän aikavälin turvaamiseen tähtäävien tavoitteiden kanssa. Tämä on YK:n merioikeutta koskevan yleissopimuksen perusperiaatteita, ja kolmansia maita muistutetaan siitä säännöllisesti. Afrikan, Karibian ja Tyynenmeren maiden (AKT-maiden) kanssa käytyjen tiiviiden neuvottelujen jälkeen päätettiin hakea lähitulevaisuudessa Euroopan kehitysrahastolta rahoitusta erityisesti Luoteis-Afrikkaa koskevalle hankkeelle, jonka tarkoituksena on kehittää kalastustoiminnan tieto- ja analysointijärjestelmää yhteisön ja SRFC:hen (alueellinen kalastuskomitea) kuuluvien kuuden valtion (Mauritania, Senegal, Cap Verde, Gambia, Guinea Bissau ja Guinea) käyttöön. Yhteistyön avulla pyritään parantamaan alueellista ja kansallista kalastushallintoa ja saamaan liikkeelle kyseisten kuuden maan kansalliset tutkimuslaitokset ja niiden eurooppalaiset yhteistyökumppanit sekä ohjata niiden tutkimustyötä palvelemaan päättäjien tarpeita. Hanke on hyväksytty SRFC:n ministerikokouksessa Conakryssä 9.-10. lokakuuta.